
Risiko, Trygghet og Tillit
Hvordan individer, institusjoner og samfunn oppfatter og handterer risiko 

Forskerkurs – Doktorgradskurs 26.-29. august 2008,  5 studiepoeng

Arrangører: Institutt for sosiologi v/UiTø og Høgskolen i Harstad

Sted: Engeløystua Hotell, Steigen i Nordland

Begreper om risiko, usikkerhet, trygghet og tillit er viktige begrep og tema i mange samfunnsfag, sosial- og helsefag, økonomi og filosofi. Vi ønsker å lage et kurs som kan være interessant og fordypende for flere fagområder.
Et doktorgrads- og forskerkurs som tematiserer forskjellige typer risikoforståelse ut fra forskjellig faglig bakgrunn kan være et bidrag til enkeltforskeres prosjekter og til kommunikasjon og begrepsutvikling på tvers av faggrenser. Slik kan de enkelte fag bli beriket og det kan også danne et grunnlag for faglig samarbeid om forskjellige prosjekter og utvikling av undervisning og nye fagtilbud. 

Kurset vil være relevant for doktorgradskandidater som må oppnå studiepoeng i opplæringsdelen av sitt doktorgradsprogram, for lektorer i høgskoler som tar sikte på kvalifisering for førstestilling, og for andre ansatte ved universitet/høgskolene som ønsker å fordype seg mer i kursets tematikk. De som ønsker å oppnå studiepoeng i opplæringsdelen til doktorgraden må også skrive et paper som vil bli vurdert etter kurset. Og de som ønsker det får anledning til å presentere paper (utkast) under kurset. Også andre enn doktorgradskandidater kan presentere paper, idéskisser og utkast til artikler. 
Risiko og risikobegreper er relevante på flere nivåer: For det første så er det relevant på individnivå innen mange fag. Da kan spørsmål dreie seg om risiko-søking, risiko-aversjon og lignende – at der er forskjeller mellom forskjellige personlige profiler med hensyn på risiko. Innen økonomi analyserer man hvordan risiko og risikovurderinger i en markedsøkonomi spiller en rolle for beslutninger om investeringer, innovasjoner og bedriftsutvikling. Sosiologer har studert forskjellige typer ”risikoadferd” og innen helsefag må man stadig foreta avveininger som berører risiko og der tillit og trygghet er av fundamental betydning.  Men risiko kan også tematiseres knyttet til samfunnsinstitusjoner og samfunnsendring. Innen sosiologi og en del samfunnsfag er det blitt vanlig å snakke om at vi lever i et ”risikosamfunn”. Institusjonene fungerer ikke lenger som faste og helt stabile holdepunkter for livsførselen lenger og endringstakten er stor. Individene ”tvinges” til egne valg og mer individualistisk livsførsel fordi tradisjoner ikke lenger foreskriver en fast livsførsel. Alle tvinges til å ta valg gjennom livet – for eksempel om forskjellige typer utdanning – og vet at de enkelte valgene kan få framtidige konsekvenser som man ikke kan kontrollere nå. Det betyr at alle slike valg skaper grunnlag for risikoopplevelse. Du vet at det du gjør i dag vil kunne ha vesentlige konsekvenser langt fram i tid uten at du har full kunnskap og kontroll over disse. Media er full av oppskrifter på ”sunn” mat, helse og livsstil og tvinger dermed folk til å tenke veldig langsiktige (og usikre) konsekvenser av egne valg her og nu. Risiko har også å gjøre med det høyteknologiske samfunnssystemet som er utviklet – med en så kraftfull påvirkning av sosiale og naturlige omgivelser at det kan påføre en rekke utilsiktede og konsekvensrike virkninger som har betydning for overskuelig framtid. All teknologi kan betraktes dobbelt: Som bidrag til reduksjon av kjente risiki – og som mulig skaper av nye risiki. Medisiner kan for eksempel kurere sykdom og samtidig skape immunitet og andre tilstander som det medisinske systemet i sin tur vanskelig kan takle. Det store tilbudet på forskjellige typer medisiner/behandling og helseprodukter kan også skape en slags ”eksistensiell medikalisering”: At mennesker forventer at medisinske tilbud skal kunne kurere ”alt” fra fysiske til psykiske og sosiale problemer, og at alt ubehag/smerte og kroppslig svekkelse oppfattes som unaturlig.
Kursoppholdet dekkes av arrangørene. Deltagerne må selv dekke reiseutgiftene.
Kursledelse:

Førsteamanuensis Odd Birger Hansen, Høgskolen i Harstad

Førstelektor Stein Mikkelsen, Høgskolen i Harstad

Førstelektor Rolf Thorsen, Høgskolen i Harstad

Professor Willy Guneriussen, Universitetet i Tromsø

Forelesere:

Førsteamanuensis Lars B. Svendsen, Universitetet i Bergen

Førstelektor Rolf Thorsen, Høgskolen i Harstad

Førsteamanuensis Odd Birger Hansen, Høgskolen i Harstad

Førsteamanuensis Jorid Anderssen, Universitetet i Tromsø

Professor Willy Guneriussen, Universitetet i Tromsø

Reise: Hurtigbåt fra Bodø til Bogøy i Steigen kl. 17.15 tirsdag 26/8

Alternativt: Buss til Steigen fra Harstad, Bodø og Narvik, eller privatbil.
PROGRAM
Tirsdag 26/8 kl. 20.00: Introduksjon med presentasjon av deltagere. Kveldsmat
Onsdag 27/8 (Tidsrammene for forelesningene inkluderer tid til diskusjon/spørsmål)
Kl. 09.00 - 10.30: Willy Guneriussen: 
Risiko og usikkerhet – en utfordring for samfunnsteori.
Kl.11.00 – 12.30: Jorid Anderssen: 
Risiko og medikalisering av hverdagslivet
Kl. 12.30 – 14.00 Lunch og forberedelser

Kl. 14.00 – 15.30: Rolf Thorsen: 
På line mellom Skylla og Karybdis, en undring om trygghet og risiko
Kl. 15.45 – 16.30: Diskusjoner (evt. paper)
Kl. 16.30 – 17.00: Kaffepause

Kl. 17.00 – 19.00: Presentasjon av paper og diskusjoner (eventuelt i  grupper)

Kl. 20.30: Middag

Torsdag 28/8

Kl. 09.00 – 10.30: Lars Fr. Svendsen: 
Frykten for risiko
Kl. 11.00 – 12.30: Presentasjon av paper og diskusjoner (eventuelt i grupper)

Kl. 12.30 – 16.00: Lunch og utflukt/omvisning
Kl. 16.00 – 17.30: Odd Birger Hansen: 
Risiko og styring
Kl. 17.45 – 18.45: Kaffe og paneldiskusjon (evt diskusjon av paper).
Kl .20.00: Middag.          
Fredag 29/8 om morgenen: Avreise (Ankomst Bodø med hurtigbåt kl. 10).
Litteratur:
Deltagerne kan velge fra følgende litteratur eller legge opp annen relevant litteratur.
Ulrich Beck (1997): “Risiko og Frihet” Bergen: Fagbokforlaget
Benner, Mary J. og Tushman, Michael, L. (2003). Exploitation, exploration, and process management: The productivity dilemma revisited, Academy of Management Review, Vol. 28. No.2: 238-256

Brown, Shona L. og Eisenhardt, Kathleen M. (1998). Competing on the edge. Strategy as structured chaos. Boston, Massachusetts: Harvard Business School Press.

Pat Caplan (ed.) (1999):   "Risk Revisited."  London. Pluto Press.

Mary Douglas (1994): “Risk and Blame. Essays in Cultural Theory” London: Routledge
Jane Franklin (ed.) (1998): ”The Politics of Risk Society” Cambridge: Polity Press

Thomas Hylland Eriksen (red) (2006). “Trygghet”, Oslo: Universitetsforlaget (introduksjonen).

Deborah Lupton (1999): ”Risk” London: Routledge

Lars Fr. Svendsen (2007): “Frykt” Oslo: Universitetsforlaget
Tulloch, J. & Lupton, D. (2003): ”Risk and Everyday Life” London: Sage

